Finnland

Finnland (finnisch: Suomi; schwedisch: "Finland" ), is a Stoot in Skandinavien, im Noadn vo Eiropa, und Mitgliad vo da EU. Finnland grenzt on Schwedn im Westn, Norwegn im Noadn, Russland im Ostn und on de Ostsee im Sidn und Westn. Bei 5,3 Milljonen Eihwohna af ana Flech, wo nua a weng kloana is wia Deitschland, gheat dees Land zu de am dinnstn bsiadltn Lenda vo Eiropa. A grossa Tei vo da Bevejkarung konzentriat si dabei afn Sidn vom Land mit da Haptstod Helsinki. De zwoa offiziejn Landessprochn san Finnisch und Schwedisch. 92 % vo da Bevejkarung san finnisch-, 6 % schwedischsprochig. De schwedischsprochige Inselgruppe Åland hod a Autonomiestatus.
Finnland wor historisch a Tei vo Schwedn bis 1809 z Russland kema is. 1917 is Finnland unobhengig worn. 1969 is Finnland in de EU afgnumma worn und 1995 in de Eurozone.
Eadkunde.
Finnland is a Land vo tausendn Seen und Insln – 187.888 Seen und 179.584 Insln. Da gresste See, "Saimaa", is da viatgresste vo Eiropa. Mit oana Flech vo 338.432 km² is Finnland nur a wengal kloana wia Deitschland. Dees Land liegt zwischn an 60. und 70. Broadngrad und zejd za de neadlichstn Lenda vo da Eadn. A Drittl vo Finnland liegt neadli vom Polarkroas. De Noad-Sid-Ausdehnung vom finnischn Festland betrogt 1160 km (von Nuorgam bis Hanko), de lengste Ost-West-Distanz 540 km (vo Ilomantsi af Närpes). Bei da Gliedarung vom Land wead scho eppa ob da Heh vo Oulujärvi (boarisch aa Oulusee, noadwestli vo da Stod Kajaani) vo „Nordfinnland“ gredd. Oulu, wo in da Mittn vom Land liegt, wead beispuisweis efta ois nordfinnische Stod bezeichnt oda de Landschaft um Jyväskylä wead trotz iara sidlichn Log in „Middlfinnland“ kategorisiat.
Flora und Fauna.
Noch da Eiteilung vom WWF liegt Finnland in 3 Ökozonen, de polare sowia de boreale Zone und de feichde Middlbroadn. Da gresste Tei vom Land wead vo da borealn Zone eignomma. De boreale Zone ko ma wiedarum in drei Ökoregionen eitein: Easchtns, de skandinavische Taiga (boreala Nodlwoid), zwoatns, an sarmatischn Mischwoid und skandinavischn Biaknwoid sowia drittns s Grosland. De Oartnvuifoit is in Finnland gringa ois wia in Kontinentaleiropa. Weis owa vui unberiate Natua gibt, hods aa Viecha, de wo sunst in Eiropa nimma oztreffn san.
In Finnland kenna si oi Menschn, mit kloanan Eihschränkunga, frei in da Natua beweng ("Jedamosrecht"). Aa s Sammen vo Beern und Schwammal is ealaubt, sogor s Fiischn. Jogn und Fiischn san z Finnland sea beliabt. Sechs Prozent vo de Finnen ham a Jogdlizenz.
Kuitua.
Musi.
A groußa Tei vo da finnischn Voiksmusi is vo Karelischn Melodien und Weisn beeiflusst, de wo oft ois Kalevala-Musi bezeichnt wean. Karelische Kuitua wead ois reinsta Ausdruck vo de Finnische Mythn und vo da Voiksdichtung gseng. De Liada wean „Runen“ (finnisch "runo") gnennt und moast in oafochn pentatonischn Melodien gsunga, entweda vo am Solistn oda im Wexlgsang, begleidd vo da Kantele, am finnischn „Nationalinstrument“.
Kuche.
De finnische Kuche is historisch in oana recht oarmen Gsejschoft entstondn und baialich pregt. De Kuche vo Westfinnland hod vui vo da schwedischn Kuche afgnumma, wearend de ostfinnische Kuche steaka russisch pregt is. Aussadem gibts no an Untaschied, dass im Westn kochde Speisn dominian und im Ostn bochane. De Untaschied zwischn west- und ostfinnischa Kuche is heit owa nimma so markant, wei vui regionale Spezialitetn wia de "Karelische Piroggn" ("karjalanpiirakka") im ganzn Land beliabt san. Dazua kimmt, dass si de Essgwohnheitn in Finnland, wia fost iwaroi in Eiropa, internationalisiat ham, so doss de Bedeitung vo de traditionejn Speisn zruckganga is. Heitzdog weard Haute Cuisine, kontinental-eiropäische Speisn und finnische Spezialitätn kombiniat. Fia de Festdog san de Traditionsspeisn owa no imma sea wichtig, eppa de berihmd-berichtigte Mämmi (a Oart Moizpudding) z Ostan oda vaschiedane Aflaif ("laatikko") z Weihnochtn.
Obwoi de finnische Kuche mit da schwedischn vui gmoasam hod, gibts oan wesentlichn Untaschied. De Finnen bevorzugn oft ungsiassts Essn. Zum Beispui is des traditioneje finnische Roggnbrod ungsiasst und eha bitta, wearend dees schwedische vui Sirup und Gwiaze enhoidn duat.